Beskuldigde voor moordsaak in tronk gesteek | Netwerk24
Deur Candice Bezuidenhout 04 Desember 2017 15:22
'n Beskuldigde in die moordsaak van die 12-jarige Aaliyah (Angel) Tee is glo Maandagoggend voor sy verskyning in die hooggeregshof in Port Elizabeth in 'n tronkbakleiery in die been gesteek.
Nealon Redhouse (18), wat in die Noordeinde-gevangenis aangehou word, het moeilik geloop toe hy die hofsaal binnekom en het sy linkerbeen gesleep.
Nealon Redhouse (links) is Maandagoggend glo in 'n stekery in die Noordeinde-gevangenis beseer en kon nie met sy verhoor voortgaan nie. Regs is sy medebeskuldigde, Deon "Kwas" Harmse. Foto: Lulama Zenzile
Redhouse en sy medebeskuldigde, Deon (Kwas) Harmse (24), staan tereg op aanklag van moord, twee aanklagte van poging tot moord, aanklagte van poging tot huisbraak met die doel om moord te pleeg, huisbraak met die doel om moord te pleeg, asook die onwettige besit van 'n vuurwapen en ammunisie en die oortreding van die Suid-Afrikaanse Polisiewet.
Hulle het Angel na bewering op 7 Junie 2016 in haar ouerhuis in Barberryweg, Bethelsdorp, doodgeskiet.
Die beskuldigdes het hulle na bewering voorgedoen as polisielede en ook Angel se pa, Edmund, gewond. Hy is glo sedert die voorval verlam.
Redhouse se regsverteenwoordiger, adv. Jodine Coertzen, het Maandag gesê hy verkeer in baie pyn nadat hy vroeg die oggend in 'n bakleiery in die gevangenis beseer is. "Hy het vir my gesê daar was 'n steekvoorval en hy en 'n paar ander is beseer," het sy gesê.
Adv. Mujaahid Sanden, staatsaanklaer, het die gevangenis geskakel om uit te vind wat die prosedure is wanneer 'n gevangene mediese behandeling moet kry.
Hy het regter Mandela Makaula daarna meegedeel dat Redhouse na die gevangenis teruggeneem moet word, waar die owerheid sal toesien dat hy mediese sorg ontvang.
Sanden het 'n mediese verslag aangevra, indien nodig.
Makaula het die saak tot Dinsdag uitgestel.
Meer oor: Deon "Kwas" Harmse | Nealon Redhouse | Aaliyah "Angel" Tee | Port Elizabeth | Hof | Bendeskietery | Tronk | Moord | Misdaad | Gesteek